b"\n_START_ARTICLE_\nCremat pel sol\n_START_SECTION_\nArgument\n_START_PARAGRAPH_\nLa hist\xc3\xb2ria del film se situa el 1936, a les portes de l'inici de les purgues de Stalin. El coronel Serguei K\xc3\xb3tov (Nikita Mikhalkov) -un vell i condecorat bolxevic esdevingut heroi de la Guerra Civil Russa- frueix de l'estiu a la seva arrecerada Datxa acompanyat de la seva fam\xc3\xadlia: la seva esposa Mar\xc3\xbassia (Ingeborga Dapk\xc5\xabnait\xc4\x97), la seva filla N\xc3\xa0dia i la resta d'arist\xc3\xb2crates i exc\xc3\xa8ntrics parents de Mar\xc3\xbassia._NEWLINE_Les id\xc3\xadl\xc2\xb7liques vacances d'estiu s\xc3\xb3n interrompudes de cop per la inesperada arribada de M\xc3\xadtia (Oleg M\xc3\xa9nxikov), un expretendent de Mar\xc3\xbassia procedent de la noblesa russa i que, abans de la seva sobtada desaparici\xc3\xb3, havia col\xc2\xb7laborat amb el reaccionari i anti-comunista Ex\xc3\xa8rcit Blanc. M\xc3\xadtia \xc3\xa9s acollit calorosament per la fam\xc3\xadlia, que l'anomena en to amist\xc3\xb3s oncle M\xc3\xadtia. Aix\xc3\xb2 no obstant, malgrat l'afable i amistosa aparen\xc3\xa7a del seu car\xc3\xa0cter, el vell amic de la fam\xc3\xadlia ha retornat amb unes tra\xc3\xafdorenques i mal\xc3\xa8voles intencions: com a agent secret de l'NKVD que ha esdevingut, M\xc3\xadtia es vol de fet desempallegar del coronel K\xc3\xb3tov. I per aconseguir el seu objectiu ja l'ha inculpat en una presumpta i falsa conspiraci\xc3\xb3 per tal que sigui arrestat. _NEWLINE_Vells draps bruts surten a la llum quan en una furibunda discussi\xc3\xb3 entre els dos camarades M\xc3\xadtia revela el motiu del seu profund odi envers el coronel: va ser ell qui el va obligar a allistar-se a l'NKVD, allunyant-lo aix\xc3\xad de Mar\xc3\xbassia. K\xc3\xb3tov, per altra banda, li retreu la seva ambivalent i deslleial actitud tot acusant-lo d'haver-se prostitu\xc3\xaft a l'haver tra\xc3\xaft el seu Ex\xc3\xa8rcit Blanc a Par\xc3\xads a canvi de la pecun\xc3\xa0ria recompensa oferta per la Uni\xc3\xb3 Sovi\xc3\xa8tica. Emparant-se amb la seva enorme popularitat i l'estreta relaci\xc3\xb3 que mant\xc3\xa9 amb Stalin, el coronel K\xc3\xb3tov assegura a M\xc3\xadtia que el r\xc3\xa8gim no s'atrevir\xc3\xa0 mai a tocar-lo. Per\xc3\xb2 el vell camarada -en un atac de c\xc3\xb2lera- el repta a repetir aquestes paraules a la pres\xc3\xb3 de Lubianka despr\xc3\xa9s d'haver confessat la seva culpabilitat en una conspiraci\xc3\xb3 que no existeix per\xc3\xb2 els c\xc3\xa0rrecs de la qual s\xc3\xb3n espionatge, tra\xc3\xafci\xc3\xb3 i intent d'assassinar Stalin. M\xc3\xadtia afegeix que, en cas de no voler confessar, la seva fam\xc3\xadlia en patir\xc3\xa0 les conseq\xc3\xbc\xc3\xa8ncies._NEWLINE_Les amenaces de M\xc3\xadtia es tornen realitat quan un cotxe negre de l'NKVD arriba per endur-se al coronel. Mentrestant, un grup de nens de la Komsomol arriba tamb\xc3\xa9 a la datxa per rendir tribut a K\xc3\xb3tov, heroi de la Revoluci\xc3\xb3 i de la Guerra Civil. \xc3\x89s una paradoxal situaci\xc3\xb3 impregnada de c\xc3\xadnica ironia, en qu\xc3\xa8 K\xc3\xb3tov prestar\xc3\xa0 jurament a Stalin i al Partit abans de ser condu\xc3\xaft al cotxe._NEWLINE_Calmat i ser\xc3\xa8, el coronel puja dignament al cotxe, assegurant que no passa res i confiat que aviat s'aclarir\xc3\xa0 el malent\xc3\xa8s. El popular heroi de guerra, a m\xc3\xa9s, amena\xc3\xa7a als agents amb trucar al n\xc3\xbamero privat del seu \xc3\xadntim amic Stalin i d'enfonsar aix\xc3\xad les seves carreres. Aix\xc3\xb2 no obstant, quan avan\xc3\xa7ats uns quil\xc3\xb2metres el coronel intenta sortir del cotxe, els agents de l'NKVD no dubten en colpejar-lo durament fins a deixar-lo redu\xc3\xaft i sagnant. \xc3\x89s en aquest moment quan l'ara humiliat i l'horroritzat K\xc3\xb3tov pren per fi consci\xc3\xa8ncia de qui deu proveir directament l'ordre d'arrest. El cotxe negre s'allunya fins a desapar\xc3\xa8ixer a l'horitz\xc3\xb3, darrere un gran p\xc3\xb2ster de carretera amb la imatge de Stalin._NEWLINE_La postdata amb la qual acaba el film revela que el coronel Serguei K\xc3\xb3tov va ser acusat d'espionatge i condemnat a mort. Mar\xc3\xbassia va ser arrestada i va morir en un Gulag. N\xc3\xa0dia, malgrat tamb\xc3\xa9 ser arrestada, va sobreviure per poder veure com Nikita Khrusxov anul\xc2\xb7lava les tres sent\xc3\xa8ncies i en el present exerceix de professora de m\xc3\xbasica al Kazakhstan. M\xc3\xadtia es va su\xc3\xafcidar amb un tret al cap."